CELLÁK ELNEVEZÉSE

Táblázatok készítése során azokat a cellákat és tartományokat, amelyekre gyakran hivatkozunk, tetszőleges szöveges azonosítóval láthatjuk el. Ezekre a cellákra és tartományokra a továbbiakban a cellakoordináták helyett az azonosítójuk megadásával is hivatkozhatunk.

Az azonosítónév betűkből és számokból, illetve az _ aláhúzás karakterből állhat. A név nem kezdődhet számjeggyel, nem tartalmazhat szóközt, és nem hasonlíthat cellahivatkozásra.

NÉV MEGADÁSA

Egy kijelölt cella vagy tartomány nevét a Beszúrás menü Név  Név megadása parancsával definiálhatjuk.

A megjelenő párbeszéd panel Munkafüzetben lévő nevek rovatában adjuk meg a kijelölt cellatartomány nevét. A tartomány helyzetétől függően az Excel felkínálhat egy azonosítónevet, ezt azonban szükség szerint felülbírálhatjuk. A nevet a Hozzáadás gombra kattintva rögzíthetjük.

A Hivatkozás rovat jobb szélén látható  gombra kattintva újabb tartomány kijelölésére van lehetőségünk. Ezután a kijelölt tartománynak is tetszőleges nevet adhatunk.

Egy korábban definiált tartománynevet – annak kijelölése után – az Eltávolítás gombra kattintva törölhetünk a listából. Ha valamely képletben ezt a nevet már használtuk, a név törlése után a képlet eredménye #NÉV? hibaérték lesz. A hibát a képlet módosításával vagy a név újradefiniálásával korrigálhatjuk.

Cellák vagy tartományok azonosítónevét a Szerkesztőléc Név mezőjében is megadhatjuk. A cellák kijelölése után kattintsunk a Név mezőbe, gépeljük be a nevet, majd üssük le az ENTER billentyűt.

A definiált neveket a Név mező legördülő listája segítségével is megjeleníthetjük. Egy tetszőleges listaelemre kattintva a név által jelölt cellára vagy tartományra ugorhatunk.

NEVEK AUTOMATIKUS LÉTREHOZÁSA

Egyszerre több sort vagy oszlopot elnevezhetünk az oszlopok tetején vagy alján, illetve a sorok elején vagy végén szereplő szöveges azonosítók felhasználásával. Ebben az esetben az elnevezést tartalmazó cellákat is ki kell jelölnünk.

A kijelölés után adjuk ki a Beszúrás menü Név  Létrehozás parancsát. A megjelenő párbeszéd panelen válasszuk ki az elnevezéshez használni kívánt cellákat, majd kattintsunk az OK gombra.

Az alábbi ábrán a nevek létrehozására látunk egy példát.

Nevek használata abszolút vagy relatív hivatkozásként

A cellák, cellatartományok elnevezéseit abszolút vagy relatív hivatkozásként is használhatjuk.

Az egy cellához rendelt nevek mindig abszolút hivatkozásúak.

A neveket a cellatartományokat kezelő függvények szintén abszolút hivatkozásként értelmezik.

Az egy oszlopot vagy egy sort tartalmazó cellatartományokat — helyzettől függően — relatív cellahivatkozásként is felhasználhatjuk. Ha például egy oszlop elnevezését az általa jelölt oszlop mellett cellahivatkozásként használjuk, mindig az aktuális sorban található cella értékét kapjuk eredményül.

|

Mátrixfüggvények

INDEX(tartomány;sor;oszlop)

A tartomány terület sor sorának oszlop oszlopában található cella értékét adja eredményül. A sor vagy oszlop argumentumok egyike elhagyható, de legalább az egyiket kötelező megadnunk.

Az alábbi példában az aktuális ügyeletes nevét jelenítjük meg.

Gépeljük be B4 cellába az =INDEX(B9:D15;B3;B2) függvényt. A B9:D15 tartomány a lehetséges ügyeletesek nevét tartalmazza. A B2 cella az aktuális hetet (tartomány 2. oszlopa), míg a B3 cella az aktuális napot (tartomány 4. sora) határozza meg.

A HOL.VAN függvényt gyakran az INDEX függvénnyel együtt alkalmazzák.

A feladatban az INDEX függvénybe ágyazott HOL.VAN függvény segítségével egy megadott azonosító alapján (B3 cella) kell meghatároznunk az azonosítóhoz tartozó előadó nevét (B4 cella) és az album címét (B5 cella). Az azonosítót a D8:D15 cellatartományból a HOL.VAN függvénnyel keressük ki. A HOL.VAN függvény a keresés után a 3-as sorszámot adja eredményül, tehát a megadott azonosító, mint keresett_érték a keresési_tartomány harmadik eleme. A hozzá tartozó előadót, illetve album címét a megfelelő cellatartományokból az INDEX függvény keresi ki. Az előadó keresésének eredménye a „Három fiú”, mivel a megadott keresési_tartományban (B8:B15) ez a harmadik elem. Az album keresése az előadó kereséséhez hasonlóan történik.

A feladatok megoldása során a KUTAT függvény két formája is használható, a vektoros és a tömbös forma. Ha a keresés helyét szeretnénk meghatározni, a vektoros formát kell használnunk.